ന്യൂനപക്ഷ സ്കോളര്ഷിപ്പ് 80:20 അനുപാതം റദ്ദാക്കിയ ഹൈക്കോടതി വിധിക്കെതിരെ കേരളം സുപ്രീംകോടതിയില് Latest ന്യൂനപക്ഷ സ്കോളര്ഷിപ്പുകളിലെ 80:20 അനുപാതം റദ്ദാക്കിയ ഹൈക്കോടതി വിധിക്കെതിരെ സംസ്ഥാന സര്ക്കാര് സുപ്രീം കോടതിയില് അപ്പീല് നല്കി. സ്റ്റാന്റിംഗ് കോണ്സല് സി.കെ. ശശിയാണ് കേരളത്തിന്റെ അപ്പീല് സുപ്രീം കോടതിയില് ഫയല് ചെയ്തത്. മുസ്ലിം മുദായത്തിലെ പിന്നാക്കാവസ്ഥ സച്ചാര്, പാലോളി കമ്മിറ്റികള് കണ്ടെത്തിയിരുന്നു. അതിനാലാണ് മുസ്ലിങ്ങള്ക്ക് കൂടുതല് സ്കോളര്ഷിപ്പ് അനുവദിച്ചത്. എന്നാല് ക്രിസ്ത്യന് സമുദായത്തിലെ പിന്നാക്കാവസ്ഥ സംബന്ധിച്ച് ഇതുവരെ സര്ക്കാരിന്റെ പക്കല് ആധികാരിക രേഖകള് ഇല്ലെന്നും സര്ക്കാര് സുപ്രീം കോടതിയില് നല്കിയ അപ്പീലില് പറയുന്നു. ജനസംഖ്യാനുപാതികമായി സ്കോളര്ഷിപ്പ് നല്കിയാല് അനര്ഹര്ക്കും ആനുകൂല്യം ലഭിക്കുമെന്ന് കേരളം സുപ്രീം കോടതിയില് ഫയല് ചെയ്ത ഹര്ജിയില് പറയുന്നു. നിലവില് ക്രൈസ്തവര്ക്കിടയിലെ വിദ്യാഭ്യാസപരമായ പിന്നാക്കാവസ്ഥ പഠിക്കുന്നതിന് ജസ്റ്റിസ് ജെ. ബി. കോശിയുടെ അധ്യക്ഷതയില് സമിതി രൂപവത്കരിച്ചിട്ടുണ്ട്. ആ സമിതിയുടെ റിപ്പോര്ട്ട് ലഭിച്ചശേഷം പിന്നാക്കാവസ്ഥ ഉണ്ടെങ്കില് അതിന് അനുപാതികമായി സ്കോളര്ഷിപ്പ് നല്കാന് തയ്യാറാണ്, സംസ്ഥാന സര്ക്കാര് ഹരജിയില് പറഞ്ഞു. ജെ.ബി. കോശി റിപ്പോര്ട്ട് വരുന്നതിന് മുന്പ് ജനസംഖ്യാനുപാതികമായി സ്കോളര്ഷിപ്പ് നല്കിയാല് അനര്ഹര്ക്ക് അത് ലഭിക്കുമെന്നും സംസ്ഥാന സര്ക്കാര് പറഞ്ഞു. ഹെക്കോടതി വിധി സ്റ്റേ ചെയ്യണമെന്നും ഹര്ജിയില് ആവശ്യപ്പെട്ടിട്ടുണ്ട്. English Summary : minority scholarship kerala government moves to supreme court